Reeva se ouers ondersteun ‘stryd vir geregtigheid’Oscar Pistorius en Reeva Steenkamp. Foto: Twitter Die Steenkamps het in ŉ verklaring gesê hoewel hulle nog altyd adv. Gerrie Nel, die staatsaanklaer, ondersteun het in sy stryd vir geregtigheid, het hulle niks te doen met die staat se besluit om teen Pistorius se moordvonnis te appelleer nie. Die NVG het Donderdag aangekondig hy gaan ŉ aansoek om verlof tot appèl teen Pistorius se vonnis van ses jaar tronkstraf indien. Die NVG het gesê die vonnis wat deur regter Thokozile Masipa opgelê is, is “te skokkend lig” en nie in verhouding met die misdaad wat gepleeg is nie. Die Steenkamps het gesê hulle fokus nou al hul energie op die Reeva Rebecca Steenkamp-stigting wat op 19 Augustus, Reeva se verjaarsdag, in Port Elizabeth bekendgestel sal word. Reeva sou vanjaar 33 jaar oud geword het. In die verklaring noem die Steenkamp-egpaar dat Reeva op die dag van haar dood by ŉ skool in Johannesburg sou praat oor mishandeling. “Reeva se ma streef nou daarna om haar dogter se stem te wees en Reeva se passie om slagoffers van huishoudelike geweld en mishandeling in te lig en te bemagtig, voort te sit,” lui die verklaring. Die egpaar beplan ook om ŉ opvoedingspakket oor huishoudelike geweld saam te stel en dit die “Reeva-pakket” te doop. Barry Steenkamp, Reeva se pa, het tydens Pistorius se vonnisverrigtinge in Junie vanjaar getuig en ter verswarende omstandighede vertel van die hartseer wat sy dogter se dood veroorsaak het. Barry het gesê hy dink heeltyd hoe bang Reeva moes wees in die oomblikke voordat sy dood is en in hoeveel pyn sy was. “Oscar moet betaal vir wat hy gedoen het. Hy moet betaal vir sy misdaad,” het hy gesê.